Predkladacia správa

Uznesením vlády Slovenskej republiky č. 190 z 27. februára 2002 k návrhu na zmenu uznesenia vlády Slovenskej republiky č. 1209 z 19. decembra 2001 k návrhu priestorového riešenia Ústavného súdu Slovenskej republiky vláda Slovenskej republiky vyslovila súhlas s presťahovaním Ústavného súdu Slovenskej republiky do budov „Jiskrových kasární“ v Košiciach.

Minimálny orientačný rozpočtový náklad na prestavbu Jiskrových kasární vo výške 128,0 mil. Sk vychádzal z vizuálneho ohodnotenia technického stavu budov a z  rozpočtových ukazovateľov stavebných objektov platných v čase spracovania odborného odhadu – „Investičného  zámeru“ z 8. 2. 2002.

Uznesením č. 1018 zo 4. septembra 2002 schválila vláda Slovenskej republiky uvoľnenie finančných prostriedkov v sume 4 000 tis. Sk z rezervy vlády Slovenskej republiky na zabezpečenie prípravnej a projektovej dokumentácie rekonštrukcie budov Jiskrových kasární v Košiciach ako sídla Ústavného súdu Slovenskej republiky.

Podľa súhrnného rozpočtu stavby z projektovej dokumentácie spracovanej Technickou univerzitou Košice sú rozpočtové náklady na rekonštrukciu 137 800 tis. Sk bez DPH. V tejto hodnote nie sú zahrnuté rozpočtové náklady vyplývajúce z  projektu interiéru vo výške 
12 800 tis. Sk bez DPH a rozpočtové náklady vyplývajúce z časti projektu, ktorá rieši otázku  štruktúrovanej kabeláže pre výpočtovú a telekomunikačnú techniku, elektrickú požiarnu signalizáciu, elektrickú zabezpečovaciu signalizáciu a systémy fyzickej a objektovej bezpečnosti vo výške 7 500 tis. Sk bez DPH. Náklady spolu predstavujú čiastku 
158 100 tis. Sk bez DPH. S pripočítaním platnej 19 % DPH sú náklady 188 100 tis. Sk. Uvedené náklady ale nezahŕňajú úpravu nádvoria vo výške 8 500 tis. Sk bez DPH a riešenie statickej dopravy  v predpokladanej výške 1 000 tis. Sk  bez DPH. 

Celkové rozpočtové náklady vo výške 167 600 tis. Sk spolu s 19 % DPH predstavujú čiastku 199 400 tis. Sk, čo znamená zvýšenie oproti odhadu v „Investičnom zámere“  o 71 400 tis. Sk. 

Predpokladaný termín dokončenia stavby je I. polrok 2005 a zvýšenie rozpočtových nákladov bude v celej výške financované zo štátneho rozpočtu.